重遊寥陽洞有感
作者：歐陽澈
朝代：宋

paragraphs: 尋真曾到寥陽殿，小立廊腰花影轉。
飛瓊仙子下瑶臺，綽約雲鬟眼波剪。
水沈烟斷一簾秋，醉睡海棠紅玉軟。
武陵歸去探年華，揚州一夢烟波遠。
重來風物恰依然，愛日融融烟素卷。
洞門寂歷鎖長春，異木槎枒插天半。
霞衣冉冉媚東風，綠鎖窗前重識面。
酒酣春笋理琵琶，曲終依約含幽怨。
人間名利幾時休，馬行不駐空留戀。
桃花流水古猶今，囘首碧雲人不見。